Kedves Tagtársak!

Összefoglaló: A MAT szeretne egy konszenzusos anyagot készíteni a (magán)nyugdíjpénztári szektorban található aktuárius szempontból releváns kérdésekről, kockázatokról, elsősorban a járadékok problémáihoz kapcsolódóan. Az anyag lehetőleg konszenzusos alapon, de feltétlen jelentős szakmai többségi támogatással foglalja össze a MAT szakértőinek álláspontját, amelyet aztán a különféle fórumokon, a hatóságok, a jogalkotó előtt ilyenként képviselhetünk. Ezért szükségesnek tűnik a teljes tagság megszólítása és a Pénztár-szabályozási Bizottság érdeklődői körének esetleges kibővítése. 

Részletesen

Technikai kérdések
•	A MAT Ügyvezetősége – mint a PSZB vezetőjét – felkért arra, hogy a PSZB dolgozzon ki egy konszenzusos anyagot a (magán)nyugdíjpénztári szektorban található aktuárius szempontból releváns kérdésekről, kockázatokról, elsősorban a járadékok problémáihoz kapcsolódóan. Az anyag lehetőleg konszenzusos alapon, de feltétlen jelentős szakmai többségi támogatással foglalja össze a MAT szakértőinek álláspontját, amelyet aztán a különféle fórumokon, a hatóságok, a jogalkotó előtt ilyenként képviselhetünk.

•	Bizonyára nem mindenki által ismert (részleteiben) a MAT Pénztár-szabályozási Bizottságának (PSZB) munkája. Ez egyrészt arra vezethető vissza, hogy a pénztárak jelenleg DC formában működnek és a szabályozások, módosítások nem érintik az egész rendszert, aktuárius szempontból nem hoznak újat. Így a PSZB munkája – részben a vezető inaktivitása miatt is – visszafogott volt az elmúlt időszakban. Tekintettel a mostani – az ügyvezetőségtől kapott – jelentős megbízásra az egyes témákhoz külön felelősöket szeretnénk kinevezni. Ezért kérem, hogy jelentkezzen az
o	aki (egy vagy több, alább megnevezett téma esetén) szeretne témafelelős lenni
o	aki valamelyik (egy vagy több) téma esetén szeretne aktív hozzászóló lenni
o	aki valamelyik (egy vagy több) téma esetén szeretne „másolatot kap tag” lenni

A jelentkezéseket a borzagabor@freemail.hu email címre várom 2009. szeptember 1-ig.

Egyúttal azt is kérem, hogy akinek plusz témajavaslata van, vagy máshogy csoportosítaná a témákat, az jelezze. Végül megjegyzem, hogy a tanulmány elkészítésekor a PSZB eljárása lehetőség szerint harmonizálni fog a BSZB által alkalmazott eljárásrend (mellékelve) szellemével.

Szakmai kérdések
•	Ezúttal nem (feltétlenül) konkrét jogszabály-módosításokról lesz szó, bár a konkrét jogszabályoktól nem tudunk eltekinteni. Így a problémakör aktuáriusi vonatkozásait a lehető legteljesebben akarjuk feltérképezni, és megfogalmazni azokat az ELVEKET, amelyeket szerintünk a jogalkotásnak követnie kellene, akár olyan szinten is, hogy milyen új (fajta) törvényeket kellene meghozni.

•	Aktualitást ad a kérdésnek, hogy mind a pénztárak szervezeti formáját, mind a járadékszabályozást illetően az elmúlt években jelentős szakmai munka folyt, melybe a MAT tagjai igen, de a MAT szervezetileg nem kapcsolódott be, továbbá most került a parlament elé a magánpénztárakból a TB-be való visszalépés lehetősége, a költségplafonok szigorítása, a hozamgarancia is.

•	Nyugdíjjáradék probléma-katalógus
1)	Hol legyen verseny: csak az induló járadék nagyságában, vagy később is átléphet a járadékos másik szolgáltatóhoz
2)	3 járadékmodell összehasonlítása
a)	PSZÁF modell, menetközben is verseny van
b)	Világbanki (chilei) modell, inflációs indexelés
c)	OECD modell, magas korban induló halasztott járadék, előtte fix rész
3)	Technikai kamat mértéke
4)	Halandósági tábla alkalmazása
a)	javuló halandóság feltételezése
b)	unisex tábla
5)	A négy járadéktípus vizsgálata: eltérő költségszerkezet, különböző életkorban indulhatnak, de mindegyik élethosszig tartó járadék
6)	Garanciák, a pénztárak jogi státusza
7)	A járadékszolgáltatás költségszintje, a minimális darabszám meghatározása
8)	A fizetőképesség romlását előrejelző mutatók körének meghatározása
9)	Továbbá
-	A jelenlegi jogszabályokhoz való viszony. Mit kellene a jelenlegi jogszabályi környezetben megtartandónak tekinteni, és mit megváltoztatni?
-	Mi legyen maga a szolgáltatás?
-	Milyen garanciák álljanak a szolgáltatás mögött?
-	Indexálás (pl. csökkenhet-e reál- ill. nominálértékben a járadék)?
-	Hol húzódik meg a szolgáltató szerepe, hol lépne be a Garanciaalap és hol az állam?
-	Hogyan vegyünk figyelembe egy olyan jellegű krízist, mint amit mostanában élünk át?
-	Miben lehet differenciálni a járadékosok között és miben nem?
-	Hogyan állapítsuk meg a járadékot? Hogyan egyeztethető össze egyfajta szükségszerű „piaci” nyomás a biztonságra való törekvéssel?
-	Mik legyenek az induló járadék megállapításának a szabályai?
-	Hogyan változzon a járadék a későbbiekben?
-	Átjárhatóság, hordozhatóság
10)	Milyen legyen a pénztárak szervezeti formája, kötelező vagy önkéntes alapon alakuljanak át? Milyen személyi és tárgyi feltételeknek kell megfelelnie a szolgáltatónak?
11)	Biztonsági háló. Tartalékolási kérdések. Mi legyen a szavatoló tőke elvárás felhalmozási és járadékos szakaszban? Hogyan tudjuk értelmezni a frissen bevezetett garanciát?